KBANK รับมีแผนขยายธุรกิจ แต่ไม่ฟันธงซื้อ “ซิตี้กรุ๊ป” รอพิจารณารายละเอียดเพิ่ม!
KBANK รับมีแผนขยายธุรกิจ แต่ไม่ฟันธงซื้อ “ซิตี้กรุ๊ป” รอพิจารณารายละเอียดเพิ่ม!
KBANK รับมีแผนขยายธุรกิจ แต่ไม่ฟันธงซื้อ “ซิตี้กรุ๊ป” รอพิจารณารายละเอียดเพิ่ม!
18 พ.ค. 2564

ดร.อดิศวร์ หลายชูไทย เลขานุการบริษัทและรองกรรมการผู้จัดการอาวุโส ธนาคารกสิกรไทย จำกัด (มหาชน) หรือ KBANK เปิดเผยว่า ตามที่ได้ปรากฏข่าว บทสัมภาษณ์ของนางสาวขัตติยา อินทรวิชัย ประธานเจ้าหน้าที่บริหาร KBANK ว่า ธนาคารกสิกรไทยจะเข้าประมูลหรือซื้อธุรกิจลูกค้าบุคคลของซิตี้กรุ๊ปในประเทศไทยนั้น ธนาคารขอเรียนว่า การเข้าซื้อธุรกิจหรือกิจการของบริษัทอื่นเป็นแนวทางหนึ่งในการดำเนินธุรกิจที่ทำกันเป็นปกติทั้งในประเทศไทยและต่างประเทศมาเป็นเวลานาน เพื่อเป็นช่องทางการขยายหรือสร้างโอกาสทางธุรกิจใหม่ๆ เพิ่มขึ้น ซึ่งธนาคารกสิกรไทยเป็นเช่นเดียวกับธุรกิจและธนาคารอื่น ๆ ที่ให้ความสนใจและศึกษาในแนวทางดังกล่าว อย่างไรก็ตาม ณ ขณะนี้ธนาคารยังไม่มีรายละเอียดเกี่ยวกับธุรกิจลูกค้าบุคคลของซิตี้กรุ๊ปในประเทศไทยในครั้งนี้
ทั้งนี้ การดำเนินธุรกิจลูกค้าบุคคลของธนาคารกสิกรไทยและซิตี้กรุ๊ป อาจจะมีกลุ่มลูกค้าส่วนหนึ่งที่ทับซ้อนกัน และที่ผ่านมาธนาคารกสิกรไทย ก็สามารถดำเนินธุรกิจลูกค้าบุคคล ทั้งสินเชื่อบุคคล บัตรเครดิต และไพรเวทแบงก์ได้ดีตามเป้าหมายและกลยุทธ์ของธนาคาร รวมทั้งมีการพัฒนาช่องทางและร่วมมือกับพันธมิตรเพื่อขยายฐานลูกค้าใหม่ ๆ  จนบางบริการสามารถขึ้นมาเป็นผู้นำตลาดในประเทศไทยในขณะนี้
อย่างไรก็ตามการจะพิจารณาเข้าซื้อหรือร่วมประมูลหรือไม่ ยังต้องมีขั้นตอนและรายละเอียดที่มากพอสมควรเพื่อประกอบการพิจารณาตัดสินใจให้เกิดประโยชน์สูงสุดและสอดคล้องกับนโยบาย ยุทธศาสตร์ และการดำเนินธุรกิจของธนาคารที่เน้นการเติบโตอย่างยั่งยืนมาตลอด
ดังนั้น ณ ขณะนี้ธนาคารกสิกรไทยยังไม่ได้มีการตัดสินใจใดๆ เกี่ยวกับการเข้าซื้อหรือประมูลธุรกิจลูกค้าบุคคลของซิตี้แบงก์ในประเทศไทย และอย่างไรก็ตามธนาคารก็พร้อมที่จะเปิดกว้างทางธุรกิจในการพิจารณารายละเอียดจากทุกองค์กรที่จะช่วยสร้างโอกาสทางธุรกิจใหม่ๆ ให้กับธนาคารเพิ่มขึ้นในอนาคต